રાજગૃહ નગરીના વિખ્યાત તપોદરામથી થોડે દૂર ડુંગરમાળના ખોળામાં જાણે કોઈ નાનું શિશુ સૂતું હોય એવું એક નાજુક સુંદર સરોવર સૂતું હતું. એ સરોવર એક કંદરામાં છુપાયું હતું. વાદળઘેરી રજનીના અંતરમાંથી બીજચંદ્રની રેખા દેખા દે ને જેવી મોહિની જગાડે તેવી મોહિની આ નાજુક સુંદર, મનોહર, રમ્ય સરવરમાંથી પ્રગટતી હતી. જેને જેને એ સ્પર્શી જતી, તેને પછી દુનિયાના બીજા કોઈ સ્થાનનો મોહ રહેતો નહીં. એને સ્વર્ગ કરતાં ધરતીના આ સ્થાનમાં હજાર ગણી વધારે રમણીયતા મળી જતી. એ સ્થાન જે એક વખત જોતો, તે એને જીવનભર ભૂલી શક્તો નહીં.